Yle X3M

X3M Morgon

X3M Morgon on arkiaamuisin kuudesta kymmeneen lähetettävä ohjelma, jota juontavat Simon Karlsson ja Märta Westerlund. Ohjelmassa juontajat käsittelevät mm. uutisiin ja omaan elämäänsä liittyviä aiheita. Lisäksi olennaisena osana ohjelmaa ovat erilaiset kilpailut juontajien välillä tai kuuntelijoiden kanssa. Usein kilpailuja on mukana vetämässä myös tuottaja Lucas Dahlström. Niitä ovat mm. Killgissning, Två sekunders regel ja Vem är närmast?. Ohjelman muita olennaisia osia ovat esimerkiksi joka-aamuinen Statlig sensur, jossa arvuutellaan sensuroitujen uutisklippien sisältöjä ja Hyvä houmenta, jossa juontajat improvisoivat annetun kohtauksen siten, että heikosti suomea puhuva Westerlund puhuu repliikkinsä suomeksi ja Karlsson vastaa tälle ruotsiksi.

X3M Dag

X3M Dag on arkipäivisin kymmenestä kahteentoista lähetettävä ohjelma, jota juontaa Johannes "Hannes" Björkqvist. Se lähetetään muista ohjelmista poiketen Vaasasta, eikä Pasilasta. Vaikka kaikissa X3M:n ohjelmissa kuuntelijat pääsevät osallistumaan ohjelmaan mm. WhatsAppin kautta, on juontajan ja yleisön vuoropuhelu nimenomaan X3M Dag -ohjelmassa erittäin suuressa osassa. Juontaja mm. kyselee kuuntelijoiden, kuulumisia, mielipiteitä ja paikkakuntien säätiloja sekä järjestää osallistavia kilpailuita. Ohjelman kilpailuja ovat esimerkiksi Veckans X, jossa nimetään joka viikko jokin läheinen ihminen ruotsinkielisen Suomen parhaaksi, Österbottniskt ord, jossa kuuntelijat yrittävät keksiä hauskoja käännöksiä pohjanmaalaisille murresanoille ja Vart är du på väg?, jossa Björkqvist keksii hankalia vihjeitä, joiden perusteella kuuntelijoiden on keksittävä, mistä kaupungista tai paikkakunnasta on kyse.

X3M Fokus

X3M Fokus on X3M:n uutispalvelun oma ohjelma, jota lähetetään arkisin kahdeltatoista. Siinä Fokuksen uutistoimittajat keskustelevat ajankohtaisista uutisaiheista juontaja Simon Karlssonin johdolla. Karlsson pitää toimittajille myös uutisvisailun maanantaisin ja perjantaisin. X3M Fokus pitää myös uutiskatsauksen kanavan muissa ohjelmissa kerran tunnissa.

X3M Eftermiddag

X3M Eftermiddag on Lilli Bertsin ja Oliver Kiven juontama ohjelma. Sitä lähetetään arkisi-iltapäivisin kello 14:n ja 17:n välillä. Juontajat keskustelevat siinä ajankohtaisista aiheista, elämästään ja järjestävät kilpailuita, kuten Quelque sås?. Sisällöltään se vastaa siis pitkälti X3M Morgon ja Veckoslut -ohjelmia. Berts korvaa Johanna "Joppe" Dikertin ohjelman toisena vetäjänä 15. huhtikuuta 2019. Dikert siirtyy Svenska Ylen kulttuuritoimittajaksi. Dikertin viimeisellä viikolla X3M Eftermiddagissa Kivi, Dikert ja Berts vetivät ohjelmaa kolmestaan.

Supernova

Supernova on maanantai-, keskiviikko- ja torstai-iltaisin lähetettävä musiikkiohjelma, jota juontaa Kjell Simosas. Ohjelmassa pureudutaan uuteen musiikkiin ja musiikkimaailman tapahtumiin. Juontaja haastattelee jokaisessa jaksossa jotain merkittävää artistia. Simosas hyödyntää ohjelmassaan myös paljon kuuntelijoitaan ottamalla esimerkiksi heiltä toiveita vastaan soitettavasta musiikista ja keskustelemalla heidän kanssaan ohjelman aiheista.

Sex & sånt

Sex & sånt on Malena Holmströmin juontama, tiistai-iltaisin lähetettävä ohjelma, jossa keskustellaan avoimesti asiantuntijoiden ja kuuntelijoiden kanssa mm. seksistä, seksuaalisuudesta, rakkaudesta ja suhteista. Studioon voi lähettää kommentteja ja kysymyksiä anonyymisti ohjelman aikana.

X3M-Förfest

X3M-Förfest on perjantai-iltaisin kuultava ohjelma, jossa Walt Miguel soittaa bilemusiikkia. Hän juontaa kodistaan Berliinistä käsin. Ohjelmassa osallistetaan myös kuulijoita mm. WhatsAppin avulla kyselemällä heiltä kuulumisia ja viikonlopputunnelmia sekä järjestämällä nk. Drinking Gamea.

X3M Veckoslut

X3M Veckoslut on viikonloppuisin kello 11-16 lähetettävä ohjelma, joka sisällöllisesti vastaa X3M Morgonia ja X3M Eftermiddagia. Juontajat Mikael Stenlund ja Kristian "Krippe" Westerling keskustelevat keskenään ja kuulijoiden kanssa ajankohtaisista asioista ja järjestävät kilpailuita. Poikkeuksellisesti ohjelman uutiskatsaukset hoitavat juontajat itse, eivätkä X3M Fokuksen toimittajat.

Önska

Önska on Malin Nyqvistin juontama toivekonsertti lauantaisin. Siinä kuuntelijat saavat itse toivoa kuunneltavat kappaleet mm. puhelinsoitoin tai teksti- tai WhatsApp-viestein.

Pleppo ja Ted & Kaj

Pleppo sekä Ted & Kaj ovat Ted Forsströmin ja Kaj Korkea-ahon Podcast-ohjelmia, jotka lähetetään Yle X3M:llä viikonloppuaamuisin. Niiden jaksoja julkaistaan Yle Areenaan vapaalla julkaisutahdilla. Pleppo on sketsiohjelma ja Ted & Kaj keskusteluohjelma. Forsströmillä ja Korkea-aholla on myös Facebookissa toimiva ryhmä Ted & Kajs omkläddningsrum.